
Text rozhodnutia
Súd: Krajský súd Košice Spisová značka: 6Co/43/2016 Identifikačné číslo súdneho spisu: 7508201214 Dátum vydania rozhodnutia: 20. 12. 2016 Meno a priezvisko sudcu, VSÚ: JUDr. Viktória Midová ECLI: ECLI:SK:KSKE:2016:7508201214.3 Uznesenie Krajský súd v Košiciach v senáte zloženom z predsedníčky senátu JUDr. Viktórie Midovej a sudcov JUDr. Alexandra Husivargu a JUDr. Moniky Koščovej v spore žalobcov: 1. I. N., D.. XX.XX.XXXX, N. S. Z. XX, 2. O. N., D.. XX.XX.XXXX, N. S. Z. XX, zastúpení JUDr. Marcelom Jurkom, PhD., advokátom, so sídlom v Košiciach, Dominikánske námestie 11, proti žalovanej: T.Š. G., D.W. XX.XX.XXXX, N. S. O. S. XXX, W. A. C., zastúpená JUDr. Máriou Tomčovou, advokátkou, so sídlom v Košiciach, Južná trieda 11, o určenie vecného bremena, o odvolaní žalobcov proti uzneseniu Okresného súdu Košice-okolie č.k. 8C/32/2008-334 zo dňa 10.9.2019 r o z h o d o l : P o t v r d z u j e uznesenie. P r i z n á v a žalovanej plnú náhradu trov odvolacieho konania proti žalobcom. o d ô v o d n e n i e : 1.Okresný súd Košice-okolie (ďalej len súd prvej inštancie alebo len súd) uznesením označeným v záhlaví zaviazal žalobcov v 1. a 2. rade spoločne a nerozdielne zaplatiť žalovanej trovy konania za právne zastúpenie vo výške 655,20 € a trovy odvolacieho konania vo výške 66,32 €, všetko do 3 dní od právoplatnosti uznesenia s tým, že plnením jedného zo žalobcov zaniká v tomto rozsahu povinnosť ostatných žalobcov. 2. Rozhodol tak potom, čo rozsudkom sp. zn. 8C/32/2008-221 zo dňa 8.11.2012 zamietol žalobu žalobcov a zaviazal žalobcov na úhradu trov štátu vo výške 529,96 €. O náhrade trov konania sporových strán si vymienil rozhodnúť po právoplatnosti rozhodnutia vo veci samej v zmysle ust. § 151 ods. 3 O.s.p. účinného v čase jeho rozhodovania. 3. Pri rozhodovaní o trovách konania vychádzal z ust. § 142 ods. 1 O.s.p. a priznal úspešnej žalovanej náhradu trov potrebných na účelné bránenie práva proti neúspešným žalobcom. Trovy žalovanej pozostávali z trov právneho zastúpenia v celkovej výške 931,96 €, z ktorých súd považoval za účelne vynaložené trovy vo výške 655,20 € tak, ako sú tieto podrobne špecifikované v odôvodnení napadnutého uznesenia. 4. Pri rozhodovaní zároveň vychádzal zo zistenia, že žalobcom uznesením č.k. 8C/32/2008-276 zo dňa 23.1.2013 nepriznal oslobodenie od súdnych poplatkov, v dôsledku čoho následne boli vyššie uvedeným rozsudkom žalobcovia zaviazaní aj na plnú náhradu trov štátu a aj v tejto časti bol rozsudok potvrdený rozsudkom Krajského súdu v Košiciach č.k.. 6Co/222/2013-314 zo dňa 10.2.2015. 5. Proti tomuto uzneseniu v zákonnej lehote podali odvolanie žalobcovia a navrhli zrušiť napadnuté uznesenie a vec vrátiť súdu prvej inštancie na ďalšie konanie. Namietali, že súd neaplikoval ust. § 150 ods. 1 O.s.p.. Vytýkali súdu, že neskúmal, či na strane žalobcov nie sú dané dôvody hodné osobitného zreteľa, a to s využívaním parcely a následného vydržania vecného bremena, ktoré boli predmetom konania. Taktiež vytýkali súdu, že neskúmal ich sociálnu, majetkovú a zdravotnú situáciu, čo by mohlo mať podstatný vplyv pri uplatnení § 150 ods. 1 O.s.p.. Podľa ich názoru neobstojí skutočnosť, že neboli oslobodení od platenia súdnych poplatkov. Z týchto dôvodov nesúhlasili s napadnutým uznesením a navrhli ho zrušiť. 6. Žalovaná vo vyjadrení k odvolaniu navrhla potvrdiť napadnuté uznesenie ako vecne správne. Argumentovala, že žaloba bola nedôvodne podaná a žalobcovia svojim úmyselným konaním spôsobili, že súdy predmetnú vec prejednávali takmer 7 rokov. Uplatnila si náhradu trov odvolacieho konania vo výške 72,92 € (1 úkon právnej služby vo výške 64,53 € a režijný paušál 8,39 €). 7. Vyjadrenie k odvolaniu bolo doručené žalobcom dňa 25.1.2016. 8. Krajský súd v Košiciach ako odvolací súd (§ 34 CSP) prejednal odvolanie žalobcov ako podané včas oprávnenými osobami proti rozhodnutiu, proti ktorému je odvolanie prípustné, bez nariadenia pojednávania v zmysle ust. § 385 ods. 1 CSP a contrario v rozsahu vyplývajúcom z ust. § 379 a § 380 CSP a z hľadiska uplatneného odvolacieho dôvodu (§ 205 ods. 2 písm. f/ O.s.p. v spojení s ust. § 470 ods. 2 prvej vety CSP; v CSP odvolací dôvod v zmysle ust. § 365 ods. 1 písm. h/) a dospel k záveru, že odvolaniu žalobcov nie je možné vyhovieť. 9. Uznesenie je vo výroku vecne správne, preto ho odvolací súd v zmysle ust. § 387 ods. 1 CSP potvrdil. 10. Správne, podrobné, presvedčivé a zákonu zodpovedajúce sú aj dôvody napadnutého uznesenia, s ktorými sa odvolací súd v celom rozsahu stotožňuje a na tieto odkazuje (§ 387 ods. 2 CSP). 11. Rozhodnutie súdu bolo vydané dňa 10.9.2015 a odvolanie proti rozhodnutiu bolo podané dňa 6.10.2015, teda za účinnosti Občianskeho súdneho poriadku. 12. V zmysle ust. § 470 ods. 1 CSP, ak nie je ustanovené inak, platí tento zákon aj na konania začaté predo dňom nadobudnutia jeho účinnosti. 13. V zmysle ust. § 470 ods. 2 CSP právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. 14. Z vyššie citovaných zákonných ustanovení vyplýva, že odvolací súd posudzuje prípustnosť odvolania v zmysle Občianskeho súdneho poriadku, účinného v čase podania odvolania a posudzuje správnosť aplikácie tohto procesného predpisu účinného v čase rozhodovania súdu prvej inštancie. Pri rozhodovaní však už postupuje podľa Civilného sporového poriadku, ktorý je účinný v čase rozhodovania odvolacieho súdu (od 1.7.2016). 15. V prejednávanom spore súd rozhodol o trovách konania v zmysle ust. § 142 ods. 1 O.s.p., v zmysle ktorého účastníkovi, ktorý mal vo veci plných úspech, súd prizná náhradu trov potrebných na účelné uplatňovanie alebo bránenie práva proti účastníkovi, ktorý vo veci úspech nemal. Vychádzal teda zo zásady úspechu v konaní a priznal úspešnej žalovanej náhradu trov konania proti neúspešným žalobcom. Prihliadol pritom na tú skutočnosť, že žalobcovia neboli oslobodení od súdnych poplatkov a právoplatným rozhodnutím súdu boli zaviazaní aj na náhradu trov konania štátu, z čoho možno usúdiť, že nezistil dôvody hodné osobitného zreteľa pre aplikáciu ust. § 150 ods. 1 O.s.p., spočívajúce v sociálnych, majetkových a zárobkových pomeroch žalobcov. 16. Odvolací súd sa s týmto záverom stotožňuje. 17. Pre rozhodnutie o trovách konania v zmysle ust. § 142 ods. 1 O.s.p. je rozhodujúci výsledok konania z hľadiska, ktorá zo strán sporu bola v konaní úspešná a v akom rozsahu. Ak súd žalobu žalobcu (žalobcov) v plnom rozsahu zamietne, žalovaný má vo veci plný úspech a o takýto prípad išlo aj v prejednávanej veci. 18. Súd žalobu žalobcov v celom rozsahu zamietol, a teda v prejednávanom spore žalovaná mala vo veci plný úspech. Okolnosti, na ktoré poukazujú žalobcovia v odvolaní ako na dôvody hodné osobitného zreteľa pre nepriznanie náhrady trov konania žalovanej, a to využívanie spornej parcely a následné vydržanie vecného bremena, boli predmetom dokazovania pred rozhodnutím vo veci samej a nemožno ich preto zohľadniť ako dôvody hodné osobitného zreteľa pre nepriznanie náhrady trov konania žalovanej. Nastala by tak situácia, že dôvody, ktoré viedli k zamietnutiu žaloby, by súd zohľadňoval ako dôvody pre nepriznanie náhrady trov konania podľa výsledku sporu, čo je neprípustné. 19. Pokiaľ sa žalobcovia domáhajú aplikácie ust. § 150 ods. 1 O.s.p. so zohľadnením ich sociálnej, majetkovej a zdravotnej situácie, odvolací súd uvádza, že žalobcovia požiadali o oslobodenie od súdnych poplatkov, na základe tejto žiadosti súd zisťoval ich osobné, majetkové a zárobkové pomery a následne im oslobodenie od súdnych poplatkov nepriznal s odôvodnením, že zistené pomery neodôvodňujú ich oslobodenie od súdnych poplatkov. Toto rozhodnutie nadobudlo právoplatnosť dňa 23.3.2013 a žalobcovia ani v konaní o odvolaní proti rozsudku č.k. 8C/32/2008-159 zo dňa 23.8.2011, ktorým boli zaviazaní aj na plnú náhradu trov konania štátu vychádzajúc zo záveru, že nespĺňajú podmienky pre oslobodenie od súdnych poplatkov, nedeklarovali iné svoje sociálne, majetkové a zárobkové pomery, ktoré by následne viedli odvolací súd k zmene rozsudku v tejto časti. Odvolací súd pritom rozhodoval 10.2.2015 rozsudkom č.k. 6Co/222/2013-314, kedy potvrdil rozsudok v celom rozsahu, t.j. aj vo výroku o povinnosti žalobcov nahradiť štátu trovy. Ani v čase rozhodovania odvolacieho súdu 10.2.2015 teda neboli splnené podmienky pre oslobodenie žalobcov od platenia súdnych poplatkov, ktoré by následne mohli byť zohľadnené aj pri rozhodovaní o trovách konania. 20. Po rozhodnutí odvolacieho súdu až do rozhodnutia súdu prvej inštancie o trovách konania, t.j. do 10.9.2015 žalobcovia nežiadali o zohľadnenie ich sociálnych, majetkových a zárobkových pomerov pri rozhodovaní o trovách konania a nedeklarovali žiadne skutočnosti, z ktorých by vyplývala ich zmena oproti predchádzajúcemu obdobiu. Súd prvej inštancie preto správne vychádzal z predpokladu, že ak žalobcovia nespĺňajú predpoklady pre oslobodenie od súdnych poplatkov, nie sú dané ani dôvody hodné osobitného zreteľa pre aplikáciu ust. § 150 ods. 1 O.s.p., hoci to výslovne v odôvodnení napadnutého uznesenia neuviedol. Nepochybne však z odôvodnenia vyplýva, že túto skutočnosť, t.j., že žalobcom nebolo priznané oslobodenie od súdnych poplatkov a boli zaviazaní na náhradu trov konania štátu, zohľadnil aj pri rozhodovaní o trovách konania. 21. Žalobcovia v odvolaní iba vo všeobecnosti poukazujú na svoju sociálnu, majetkovú a zdravotnú situáciu, ktorú žiadnym spôsobom nešpecifikujú ani neoznačujú a nepredkladajú o tejto svojej situácii žiadne dôkazy. Odvolanie je odôvodnené iba všeobecným konštatovaním, že súd neskúmal sociálnu, majetkovú a zdravotnú situáciu žalobcov, čo by mohlo mať podstatný vplyv na uplatnenie § 150 ods. 1 O.s.p.. Preukázanie týchto pomerov je pritom v záujme žalobcov a za danej situácie tieto zostali v rovine nepreukázaných tvrdení. 22. V zmysle ust. § 150 ods. 1 O.s.p., ak sú tu dôvody hodné osobitného zreteľa, nemusí súd výnimočne náhradu trov konania celkom alebo sčasti priznať. Súd prihliadne najmä na okolnosti, či účastník, ktorému sa priznáva náhrada trov konania, uviedol skutočnosti a dôkazy pri prvom úkone, ktorý mu patril; to neplatí, ak účastník konania nemohol tieto skutočnosti a dôkazy uplatniť. 23. Citované zákonné ustanovenie predstavuje z hľadiska náhrady trov konania výnimku zo zásady zodpovednosti za výsledok i zo zásady zodpovednosti za zavinenia a náhodu. Je odôvodnené tým, že prísna aplikácia ustanovení o náhrade trov konania by mohla v konkrétnych prípadoch viesť k nežiaducim tvrdostiam. Zákon preto stanovuje všeobecné podmienky, za ktorých môže dôjsť rozhodnutím súdu k zmierneniu dôsledkov právnych noriem, upravujúcich platenie a náhradu trov konania. Toto zákonné ustanovenie dopadá na toho účastníka, ktorý by inak mal právo na náhradu trov konania. Predpokladom jeho použitia je existencia dôvodov hodných osobitného zreteľa pre nepriznanie náhrady trov inak úspešnému účastníkovi a existencia výnimočnosti daného prípadu. K dôvodom hodným osobitného zreteľa môže dôjsť vo vzťahu k určitým druhom konania alebo určitej procesnej situácii. Tento dôvod je teda daný charakterom tohto konania alebo charakterom procesnej situácie. Dôvody hodné osobitného zreteľa sa môžu týkať aj sociálnej situácie účastníkov. V takomto prípade je potrebné pri posudzovaní okolností hodných osobitného zreteľa prihliadať na osobné, majetkové, zárobkové a iné pomery oboch účastníkov, teda nielen toho, koho by postihovala povinnosť nahradiť trovy, ale aj toho, ktorého majetková sféra by bola použitím výnimočného ustanovenia dotknutá. Do úvahy treba brať tiež také okolnosti, ktoré viedli k súdnemu uplatneniu nároku a prihliadnuť i na postoj účastníkovi v konaní. 24. Z uvedeného výkladu § 150 ods. 1 O.s.p. vyplýva, že dôvodom hodným osobitného zreteľa pre nepriznanie náhrady trov konania môžu byť aj osobné, majetkové, zárobkové a iné pomery strán sporu. Ich existenciu musí osvedčiť a preukázať tá strana sporu, ktorá sa domáha ich zohľadnenia pri rozhodovaní o trovách konania. Inak tieto nemôžu byť vzaté na zreteľ. 25. V prejednávanom spore pomery žalobcov boli preskúmavané v súvislosti s rozhodovaním o ich oslobodení od súdnych poplatkov a o uložení povinnosti zaplatiť trovy štátu a keďže po týchto rozhodnutiach nepreukázali žiadnu takú zmenu pomerov, ktorá by nasvedčovala ich inej sociálnej situácii, rozhodol súd prvej inštancie vecne správne, ak zaviazal žalobcov nahradiť žalovanej účelne vynaložené trovy konania v zmysle ust. § 142 ods. 1 O.s.p.. 26. Keďže ani v odvolacom konaní nebola preukázaná taká zmena sociálnej situácie, ktorá by odôvodňovala iné rozhodnutie o trovách konania, odvolací súd v zmysle ust. § 387 ods. 1 CSP napadnuté uznesenie ako vecne správne potvrdil. 27. O nároku na náhradu trov odvolacieho konania bolo rozhodnuté podľa ust. § 396 ods. 1 CSP v spojení s ust. § 255 ods. 1 CSP. Žalovaná bola v odvolacom konaní úspešná, preto jej odvolací súd priznal plnú náhradu trov odvolacieho konania proti žalobcom. O výške týchto trov rozhodne v zmysle ust. § 262 ods. 2 CSP súd prvej inštancie po právoplatnosti tohto uznesenia, a to samostatným uznesením, ktoré vydá vyšší súdny úradník zohľadňujúc ust. § 251 ods. 1 CSP. 28. Toto rozhodnutie prijal senát Krajského súdu v Košiciach pomerom hlasov 3:0 ( § 393 ods. 2 posledná veta CSP). Poučenie: Proti tomuto uzneseniu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 CSP). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne (§ 421 ods. 1 CSP). Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 ods. 2 CSP). Dovolanie podľa § 421 ods. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 ods. 1,2 CSP). Dovolanie len proti dôvodom rozhodnutia nie je prípustné (§ 423 CSP). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 1,2 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). Povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 CSP). Rozsah, v akom sa rozhodnutie napáda, môže dovolateľ rozšíriť len do uplynutia lehoty na podanie dovolania (§ 430 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2016:7508201214.3 (dáta aktuálne k 11. 11. 2026). Záväzné je znenie zverejnené súdom.




